በአልሻባብ ውስጥ የእርስ በእርስ ጦርነት መጀመሩ ተገለጸ
– በእስልምና አክራሪነቱ በሚታወቀውና በተለያዩ የሽበር ጥቃቶች በተሰማራው የአልሻባብ ቡድን ውስጥ የእርስ በእርስ ጦርነት መጀመሩ ተገለጸ ።  ለግጭቱ መፈጠር ዋናው ምክንያት በቡድን ውስጥ ያለው የሥልጣን ሽኩቻ እንደሆነ በኬኒያታ ዩኒቨርስቲ  የታሪክና የፓለቲካ ሳይንስ ፕሮፌሰር የሆኑት  አብዲዋሃብ  ሼክ አብዲሠመድ  ገልጸዋል ።     ፕሮፌሰር አብዲሠመድ ለአይ.ፒ.ኤስ እንደተናገሩት በታጣቂ ቡድኑ ውስጥ የፖለቲካዊ  ርዕዮተ ዓለም ልዩነት በመኖሩ ቡድኑ ወደ ብዙ ትንንሽ ቡድኖች እየተለወጠና የእርስ በእርስ ጦርነቱ እየጋለ ይገኛል ብለዋል ።ቡድኑ እኤአ በ2012 ከአልቃይዳ ጋር የስትራቴጂ አንድነት ከፈጠረ በኋላ በአመራሩ ውስጥ የትግል ሥልቱን አካሄድ በተመለከተ ክፍፍል በመፈጠሩ አልሻባብ የአለም አቀፍ ጂሃዲስቶችና የአገር ውስጥ የእስልምና ተዋጊዎች የሚከተሉ ሁለት አንጃዎች ተፈጥረዋል።እንደ ፕሮፌሰር አብዲሰመድ ማብራሪያ በአልሻባብ ቡድን መካከል ክፍፍል መፈጠሩ ለሶማሊያ መንግሥት መልካም አጋጣሚ እንደሚሆን በመጠቆም የክራሪነታቸው ደረጃ አናሳ የሆኑና የአገር አንድነት ተቆርቋሪ የሆኑ ቡድኖችን ወደ ውይይት ለማምጣት እንደሚረዳ ገልጸዋል። የአልሻባብ ቡድን ሲቋቋም ግልጽ የሆነ ዓላማ አስቀምጦ ሳይሆን በዘፈቀደ መሆኑን የጠቀሱት ፕሮፌሰር አብዲሰመድ የሶማሊያ መንግሥት ዕድሉን ተጠቅሞ ለአገሪቱ ተቋርቋሪ የሆኑትን  ቡድን አባላት ለውይይት የማይጋብዝ ከሆነ ጁሃዲስቶቹ ቡድን ሊጠናከሩ ይችላሉ ብለዋል።       በአልሻባብ አባላት መካከል ግልጽ የእርስ በእርስ ጦርነት የተጀመረው የበላይ አመራረ የሆኑት ኢብራሂም ሃጂና ሟሊም ቡርሃን በታጣቂዎች ከተገደሉ በኋላ እንደሆነ ፕሮፌሰር አብዲሰመድን  ጠቅሶ ኦል  አፍሪካ ዶትኮም ዘግቧል ።